Tove Videbæk (KRF), 2001-05-23:
Forbruget af alkohol i Danmark er foruroligende, i hvert fald når vi tænker på børn og ungegruppen.
Danske unge slår alle rekorder på alkoholforbrugs- eller alkoholmisbrugsområdet.
Vi har tusinder af familier, hvis hverdag styres af et alkoholmisbrug, og vi har titusinder af børn, der skal leve som små voksne og påtage sig rollen som støttepædagoger for deres mor eller far.
Samtidig ved vi, at der hvert år er 1.200-1.300 i Danmark, der dør direkte på grund af alkohol.
Og vi ved, at der også hvert år fødes børn med fysiske og/eller mentale skader på grund af moderens alkoholmisbrug under graviditeten.
Det er bl.a. den lette adgang til alkohol, der menes at være en afgørende faktor for det stigende forbrug, der nu udgør den største socialmedicinske trussel mod de unges velfærd.
Internationale undersøgelser har klart vist, at en meget tidlig alkoholdebut også øger risikoen for at udvikle
et problematisk overforbrug.
På baggrund af det håber vi også i Kristeligt Folkeparti, at vi snart kan få hævet grænsen for køb af alkohol fra 15 til 18 år ligesom i mange af de lande, som vi normalt sammenligner os med.
Vedrørende behandlingstilbud er Kristeligt Folkeparti enig i, at de nedlagte døgnbehandlingspladser skal genetableres, og at der skal oprettes mange nye døgnbehandlingspladser.
En undersøgelse fra år 2000 viser, at der er nedlagt mange døgnbehandlingssteder de sidste 10 år.
I Danmark er halvdelen faktisk nedlagt fra 1991 til år 2000.
I 1991 havde vi 177 pladser; sidste år havde vi 94 tilbage.
Der er 7 døgnbehandlingsinstitutioner i Danmark og en afdeling, der fungerer som sådan.
Til sammenligning er der i Norge og Sverige 134 og 160 institutioner.
Det er et meget, meget lille antal døgnbehandlingspladser, og det er meget svært at undskylde eller bortforklare.
For hvorfor tror man dog, at ambulant behandling er lykken i Danmark, hvis man i de lande, vi ofte sammenligner os med, går en helt, helt anden vej og lykkes langt bedre med behandlingen?
Ud over problemet med antallet af døgnbehandlingssteder har vi også et problem med, at man i flere amter ikke ønsker at visitere klienter til private eller frivillige organisationers behandlingssteder.
Således ser man i nogle amter, at der er lange ventelister for at komme i behandling,
mens der er masser af tomme pladser på de private eller frivillige organisationers behandlingssteder, og det er jo simpelt hen grotesk.
Når alkoholikere har brug for behandling, skal de visiteres til et behandlingssted, som kan hjælpe dem så hurtigt som muligt.
Der er brug for, at man i behandlingssystemet i amtet, i kommunerne respekterer også de private behandlere eller de frivillige organisationers behandlingsinstitutioner, som i årtier har rakt hånden ud til hjælp for hundreder af alkoholikere, som de har hjulpet og støttet, så de er kommet tilbage til en helt normal tilværelse med job, familie, uddannelse osv. Men vi ved for lidt om, hvordan forskellige former for alkoholbehandling virker.
Derfor er der også brug for forskning på området, forskning i, hvilke institutioner der har gode resultater, forskning i, hvad det er helt konkret, der hjælper bedst.
Og hvad med f.eks. at lære af Sverige og Norge, som har langt flere og mere forskellige behandlingssteder og -metoder, end vi har.
De behandlingsmetoder, som har gode resultater, skal vi have flere af, og det gælder både de offentlige og de private.
Via Alkoholpolitisk Kontaktudvalg har vi som politikere haft god kontakt med mange alkoholbekæmpende og -behandlende organisationer, og det var meget sørgeligt, at regeringen besluttede at nedlægge dette udvalg.
Alkoholpolitisk Kontaktudvalg har været utrolig nyttigt og frugtbart for os som politikere at deltage i.
Det har givet os indsigt i det store arbejde, der udføres på dette område, og det skal vi have mere af.
Flere pladser og mere hjerterum til alkoholikerne, mere husrum til døgnbehandling.
Vi må række hånden ud til de familier og de børn, der i dag lever i et skjult rollespil på grund af alkoholmisbrug i hjemmet.
i det forelagte forslag, og faktisk burde vi have haft en pind nr. 7 med vedrørende gravide alkoholikere eller storforbrugere af alkohol, fordi alt for mange børns liv ødelægges fra starten på grund af, at gravide ved for lidt om alkohols skadevirkninger på fosteret. Også på det område skal vi altså satse og på en eller anden måde forebygge og styrke behandlingen, også for gravide.
Overlæge May Olofsson på Hvidovre Hospital ved en hel masse om det, så der er nok at tage fat på.
Vi må gøre det bedre i Danmark, vi må gøre det meget bedre, og vi kan allerede gøre det fra nu af.